《南屏》
清代·项景襄

荡艇入南山，晴湖净如拭。系缆枯树根，寒烟生微白。

偃卧周山阿，脚步层岩隙。方丈出松巅，亭亭高百尺。

入门逢老僧，尘缨顿若失。说法水月心，妙香浮广泽。

落花满空林，披云坐磐石。置身在霄汉，庶以慰营魄。

安得常如此，元言共朝夕。月出竟忘归，零露沾衣湿。

作者简介：（1627—1681）浙江钱塘人，字去浮，号眉山。顺治十二年进士，康熙间累擢内阁学士。曾驳山东巡抚欲禁蓬桅之议，维持渔民生计。官至兵部右侍郎。